
Szkennelési eljárások összehasonlítása idő, költség és pontosság szempontjából

A TDK dolgozat célja egy összehasonlító elemzés készítése, mely elemzés alapján következtetéseket lehet levonni a lézerszkennelési eljárás és a koordináta mérőgéppel végrehajtott szkennelési folyamat relatív hatékonyságának, gyorsaságának és pontosságának területén.
Első feladatként irodalomkutatást végeztünk a különböző szkennelési eljárások alkalmazásával és kutatásával kapcsolatban. Az általunk talált cikkek, könyvek nagyrészt a két eljárás pontosságát hasonlítják össze és felületesen térnek csak ki az idő-költség-hatékonyság hármasára. Ezután egy olyan etalon darabot kellett tervezni, majd legyártani, melynek mindkét típusú szkennelési eljárásnál van létjogosultsága, tehát az összehasonlító vizsgálat az alkatrész segítségével megvalósíthatóvá válik. A szerszámok kiválasztása és a technológiai paraméterek meghatározása után a darab legyártását a tanszéken található Siemens vezérlésű CNC megmunkáló-központon hajtottuk végre. Az alkatrész alumíniumból készült, melynek tulajdonsága, hogy fémesen csillog. A lézerszkennerrel történő beolvasás egyik előfeltétele, hogy az alkatrész nem csilloghat. Ezért gyártás után eloxálási folyamaton ment keresztül az alkatrész. Az előkészítési folyamatok után beszkenneltük mindkét eljárással a darabot. Ehhez első körben a tanszéken található Scantech márkájú pont lézerszkennert használtuk, melyet egy Kondia típusú CNC megmunkáló-központra szereltünk fel. A másik eljáráshoz szintén a tanszéken található Mitutoyo Cryrta -Plus 574 koordináta mérőgépre szerelt Renishaw SP25 típusú mérőfejet alkalmaztunk. Az adathalmazokból egy speciálisan erre a célra fejlesztett szoftver (Rapidform) segítségével összeállítottunk két CAD modellt, mely elsősorban a pontossággal kapcsolatos vizsgálatok alapját képezik. Mindkét eljárásnál mértük a munkaidőt, melyből a költségekre lehet következtetni. 
A TDK dolgozatunk eredményeképpen egy összehasonlító elemzést készítettünk az egyes eljárások jósági fokairól, különböző szempontok szerint lebontva. Az elemzés alapján következtetéseket lehet levonni a jövőben, hogy cégspecifikus környezetben, adott feltételek esetén mely eljárás alkalmazása a megfelelőbb.

